પૂર્વ સિયાંગ જિલ્લાનું મુખ્ય મથક પાસીઘાટ સમુદ્રની સપાટીથી 155 મીટરની ઊંચાઈએ આવેલું માંડ લાખ લોકોની વસ્તી ધરાવતું નગર છે. સિયાંગ નદીના કિનારે વસેલ આ નગર અને તેની આજુબાજુનો પ્રદેશ કુદરતી સૌંદર્યથી ભર્યોભર્યો છે અને પાસીઘાટને મળેલ ‘ફોટોગ્રાફર્સ ડીલાઈટ’ના ઉપનામને યથાર્થ ઠેરવે છે. પ્રકૃતિને તેના શુદ્ધ સ્વરૂપે આત્મસાત કરવા માટે આનાથી સારું બીજું એક પણ સ્થળ નહીં મળે, દુનિયાની ભીડભાડ અને દોડાદોડીથી દૂર જઈ તન-મનને શાંતિનો મસાજ કરી, પુન: ચેતનવંતા બનાવવા હોય તો પાસીઘાટ જવા જેવું છે. દેશભરના આદિવાસી વિસ્તારોમાં દર અઠવાડિયે એક વાર ભરાતું અઠવાડિક બજાર ધબકતા જનજીવનને નજીકથી નિહાળવાની શ્રેષ્ઠ તક આપે છે, પાસીઘાટ પણ તેમાંથી બાકાત નથી. અહીં દર મંગળવારે ભરાતું બજાર પ્રજાને ખરીદ-વેચાણની સુવિધા તો આપે જ છે, સાથે સાથે તે સામાજિક મિલનની જરૂરિયાત પણ પૂરી પાડે છે. અહીં ઊન, સોપરી પાન જેવી અનેકવિધ વસ્તુઓ મળે છે. પાસીઘાટનું સ્મૃતિચિહ્ન ખરીદવું હોય તો આ મંગળવારી બજારથી સારું સ્થળ બીજું નથી. તમે અહીં વાંસ કે કેનમાંથી બનાવેલ વસ્તુઓમાંથી પસંદ કરી શકો છો.